老子畫象
作者：劉摯
朝代：宋

paragraphs: 敝周僿于文，老子談大道。
仁義已末流，體法固行潦。
虛無抱玄珠，清淨爲至寶。
掊斗息羣競，死聖止大盜。
謂可愚斯民，狂瀾復既倒。
不知世大變，萬僞火就燥。
欲以區區言，反俗入羲昊。
渾淪五千言，道德何浩浩。
漢嘗求其說，施用未深造。
衣食已有滋，煩苛以能埽。
惜哉衰世士，學術失探討。
流而爲刑名，慘礉極枯槁。
但見多申韓，舉皆罪黄老。
聖人無常師，有善取輿皁。
問禮固有然，誰謂孔徒小。
遺貌知是非，君無論醜好。